Йордан Стубел
Вий, полета…

chitanka.info

Вий, полета, рано нацъфтели,

и гори, и косове запели,

чувате ли как от планината

с ручеите слизат и стадата!

Чувате ли веселите свирки

на деца, пастири и пастирки

как се носят с гълъбите сиви

към небето — над гори и ниви.

И трептят, от слънце позлатени,

дървеса, листа, треви зелени,

жълтите игличени поляни

и децата румени, засмяни.

А сеячът, след труда нелесен,

слуша с радост пролетната песен,

слуша как честити под земята,

изкълнили, никнат семената.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.